Doc. dr. sc. Jelena Dujmović Bocka

Docentica na Katedri za upravno pravo i znanost

Jelena Dujmović Bocka rođena je 1.10.1984. u Slavonskom Brodu, od oca Josipa i majke Zdenke rođ. Herceg. Osnovnoškolsko obrazovanje završila je u Babinoj Gredi, a srednju Opću gimnaziju u Županji. Diplomirala je studij prava na Sveučilištu Josipa Jurja Strossmayera u Osijeku  (2003.-2008.). Tokom studija polazila je Pravnu kliniku te primala Državnu stipendiju.

Zaposlena je na Pravnom fakultetu Sveučilišta Josipa Jurja Strossmayera u Osijeku od 14. studenog 2008. godine u suradničkom zvanju asistentice na Katedri upravne znanosti, a od 4. prosinca 2014. godine u suradničkom zvanju više asistentice – poslijedoktorandice na istoimenoj Katedri. U znanstveno - nastavno zvanje docentice izabrana je 2017. godine.

Sudjeluje u izvođenju nastave i  ispitima na kolegijima: Upravna znanost (*integrirani sveučilišni studij*), Osnove uprave, Organizacija i metode rada u upravi (*stručni upravni studij*) te Komparativna javna uprava, Komparativna lokalna samouprava, Dobra vladavina (*specijalistički diplomski stručni studij javne uprave*), Osnove upravnog prava i organizacija uprave (*studij socijalnog rada*), Suvremene upravne doktrine: od novog javnog menadžmenta do dobrog upravljanja (*poslijediplomski doktorski studij*). Sudjelovala je i u izvođenju seminarske nastave na kolegiju: Uredsko poslovanje (*stručni upravni studij*). Kao vanjska suradnica sudjelovala je u izvođenju nastave i ispitima na Veleučilištu Lavoslav Ružička u Vukovaru (*stručni upravni studij* - Osnove uprave).

Do sada je svoj doprinos u vidu mentorice/komentorice dala prilikom izrade velikog broja diplomskih i završnih radova na Integriranom preddiplomskom i diplomskom studiju, Stručnom upravnom studiju te Specijalističkom diplomskom stručnom studiju javne uprave.

Upisana je u Upisnik znanstvenika Ministarstva znanosti i obrazovanja Republike Hrvatske pod matičnim brojem **316512**.

God. 2012. završila je Pedagoško-psihološku i didaktičko-metodičku naobrazbu na Učiteljskom fakultetu u Osijeku.

God. 2014. doktorirala je na Poslijediplomskom sveučilišnom (doktorskom) studiju na Pravnom fakultetu u Zagrebu, smjer Javno pravo i javna uprava na temu *"Visoko obrazovanje kao javna služba"* (obrana navedene doktorske disertacije održana je 3. prosinca 2014. – stručno povjerenstvo za obranu doktorske disertacije u sastavu: prof. dr. sc. Ivan Koprić, doc. dr. sc. Vedran Đulabić, izv. prof. dr. sc. Boris Bakota).

Obavljala je dužnost predsjednice Katedre upravne znanosti. Članica je Hrvatskog instituta za lokalnu samoupravu (HILS) te stručne udruge Institut za javnu upravu. Suradnica je Akademije pravnih znanosti Hrvatske. Aktivno se koristi engleskim, a pasivno njemačkim jezikom.

Do sada je istraživala sljedeća tematska područja: *modernizacija hrvatske javne uprave, e-uprava, suvremene upravne doktrine, javne službe, upravljanje ljudskim potencijalima i dr.*